DA Den Europæiske Unions Tidende C 305/3

Rådets konklusioner af 8. juni 2010 om foranstaltninger til at nedbringe befolkningens saltindtag med henblik på bedre sundhed — Vedtagelse af konklusionerne

2010/C 305/04

RÅDET FOR DEN EUROPÆISKE UNION,

1. ERINDRER OM

a) artikel 168 i traktaten om Den Europæiske Unions funktionsmåde (1), hvori det hedder, at der skal sikres et højt sundhedsbeskyttelsesniveau ved fastlæggelsen og gennemførelsen af alle Unionens politikker og aktiviteter, og som fastsætter, at Unionens indsats skal være et supplement til de nationale politikker, skal være rettet mod at forbedre folkesundheden og forebygge sygdomme hos mennesker samt imødegå forhold, der kan indebære risiko for den fysiske og mentale sundhed

b) Europa-Parlamentets beslutning af 12. juli 2007 om foranstaltninger til bekæmpelse af hjerte-kar-sygdomme (2), der opfordrer medlemsstaterne til at videreudvikle deres handlingsplaner vedrørende livsstilsrelaterede sundhedsdeterminanter med henblik på at fremme en sundere livsstil og opfordrer Kommissionen til at fremme initiativer og samarbejde med de berørte parter, som sigter imod at fremme hjerte-kar-sundheden ved hjælp af en forbedring af kosten og den fysiske aktivitet som et middel til at forhindre overvægt og forhøjet blodtryk og hermed forbundne komplikationer

c) Verdenssundhedsorganisationen WHO's handlingsplan for en global strategi til forebyggelse af og kontrol med ikke-overførbare sygdomme 2008-2013 (3), der opfordrer til, at personer og befolkningsgrupper bliver mindre udsatte for de fælles justerbare risikofaktorer for ikke-overførbare sygdomme og deres determinanter, og samtidig tager sigte på at styrke personers og befolkningsgruppers evne til at foretage sundere valg og følge livsstilsmønstre, der er befordrende for et godt helbred

d) Rådets konklusioner af 6. december 2007 (4) om Kommissionens hvidbog om en EU-strategi om sundhedsproblemer i relation til ernæring, overvægt og fedme, som indeholder en integreret EU-strategi, der bidrager til at modvirke sundhedsproblemer som følge af dårlig ernæring, overvægt og fedme; disse rådskonklusioner hilser det velkommen, at hvidbogen foreslår, at medlemsstaterne overvejer, at Kommissionens gruppe på højt plan vedrørende ernæring og fysisk aktivitet (gruppen på højt plan) som første prioritet drøfter en nedsættelse af saltindtag, og opfordrer medlemsstaterne til at støtte aktiviteter, der tager sigte på at ændre fødevarernes sammensætning for at mindske indholdet af salt, mættede fedtsyrer og transfedtsyrer, tilsat sukker og energiindhold, da disse elementer spiller en vigtig rolle for udviklingen af ikke-overførbare sygdomme, overvægt og fedme

e) WHO's forum og tekniske møde om nedbringelse af befolkningsgruppers saltindtag, der fandt sted den 5.-7. oktober 2006 i Paris (5), hvor man drøftede forbindelsen mellem overdrevent saltforbrug og sundhed, og hvor der blev givet henstillinger til medlemsstaterne og andre berørte parter om måder til nedbringelse af befolkningsgruppers saltindtag med det langsigtede mål at forebygge ikke-overførbare sygdomme

f) de videnskabelige udtalelser fra Den Europæiske Fødevaresikkerhedsautoritet, der anfører, at de fleste europæeres daglige natriumindtag (3-5 g natrium, omkring 8-11 g salt) langt overstiger den anbefalede daglige tilførsel, og at den væsentligste natriumkilde i maden er tilberedte fødevarer med omkring 70-75 % af det samlede indtag (6)

2. TAGER I BETRAGTNING,

a) at ifølge de europæiske statistikker over hjerte-kar-sygdomme fra 2008 (7) er hjerte-kar-sygdomme årsag til næsten halvdelen af alle dødsfald, nemlig 42 % i EU, svarende til over 2 millioner dødsfald, og de samlede omkostninger ved hjerte-kar-sygdomme androg 192 mia. EUR i EU i 2006; omkring 57 % heraf skyldtes udgifter til sundhedsvæsenet, 21 % produktivitetstab og 22 % uformel omsorg til personer med hjerte-kar-sygdomme

b) at ifølge overslag fra WHO er højt systolisk blodtryk en dødsårsag i forbindelse med hjerte-kar-sygdomme, som er ansvarlig for 51 % af hjerteslag og 45 % af dødsfald som følge af iskæmiske hjertesygdomme (8)

c) at den ændrede demografiske struktur i EU nødvendiggør, at folk arbejder længere, mens svækkelser på grund af højt blodtryk og hjerte-kar-sygdomme har negativ indvirkning på arbejdsmarkedet (9)

d) at der er vægtigt videnskabeligt belæg for, at det nuværende høje saltforbrug i hele Europa er en vigtig årsag til forhøjet blodtryk og således til hjerte-kar-sygdomme, og at det også kan have direkte skadelige virkninger ud over dets virkning på blodtrykket med øget risiko for hjerteslag, venstre ventrikulær hypertrofi og nyresygdomme (10)

e) at håndgribelige og samordnede foranstaltninger, såsom at bevidstgøre offentligheden om problemet og nedbringe saltindholdet i fødevarer, er påkrævet for at tage udfordringen op

f) at det er væsentligt, at fremskridtene overvåges på lang sigt, da der vil gå nogen tid, inden resultaterne af et mindre saltindtag og den dertil hørende sygdomsbyrde bliver synlige

3. PÅPEGER, at der for at tage udfordringen op kræves en samlet tilgang, der omfatter nationale oplysninger om det nuværende saltforbrug, foranstaltninger til bevidstgørelse, aktiviteter vedrørende en ny fødevaresammensætning, der nedbringer saltindholdet, samt en overvågnings- og evalueringsproces

4. SER MED TILFREDSHED på de aktiviteter og fremskridt, der er gjort i løbet af de første to års arbejde i gruppen på højt plan, hvorved der er udvekslet oplysninger om politikinitiativer og udviklet samordnede foranstaltninger

5. HILSER DET VELKOMMEN, at der er udarbejdet en frivillig europæisk ramme for nationale saltinitiativer (11) til understøttelse og styrkelse af de nationale handlingsplaner for at gennemføre nationale anbefalinger eller WHO-henstillinger

6. SER MED TILFREDSHED på de foranstaltninger til ny fødevaresammensætning, som medlemsstaterne allerede har truffet, og den støtte, som disse foranstaltninger har fået fra fødevareproducenter, detailhandelen, restauranter og cateringfirmaer på baggrund af det forhold, at tilberedte fødevarer tegner sig for omkring 70-75 % af det samlede saltindtag

7. STØTTER den ambition, som gruppen på højt plan er nået til enighed om med hensyn til at nedbringe fødevarers saltindhold

8. UNDERSTREGER, at der er behov for at sikre, at nationale strategier for nedbringelse af saltmængden skræddersys for at nå alle socioøkonomiske grupper i samfundet og omfatter fødevarer i alle prisklasser

9. PÅPEGER, at der er behov for at overveje den transnationale dimension i foranstaltninger til nedbringelse af saltmængden i fødevarer og den rolle, som de nuværende multiinteressentfora, bl.a. EU's platform for ernæring, fysisk aktivitet og sundhed (12), kan spille i denne forbindelse

10. UNDERSTREGER vigtigheden af fødevaremærkning som middel til at give forbrugerne synlig, klar og letforståelig information, der sætter dem i stand til at vælge produkter med mindre salt; konstaterer i denne forbindelse, at gruppen på højt plan har besluttet at anvende betegnelsen »salt« i stedet for »natrium«, der er det næringsstof, initiativerne egentlig er rettet mod, ud fra den betragtning at »salt« bedre kan forstås, og at det er den vigtigste form, hvori natrium tilsættes til fødevarer

11. UNDERSTREGER behovet for at overvåge aktiviteterne vedrørende ny produktsammensætning, øget bevidstgørelse af befolkningen og befolkningens saltindtag for at kunne foretage en regelmæssig evaluering og gennemgå politikkerne og foranstaltningerne og for at udbrede resultaterne til en større offentlighed

12. UDTRYKKER TILFREDSHED MED arbejdet i European Salt Action Network, der blev oprettet af Det Forenede Kongerige efter opfordringer fra WHO om at oprette medlemsstatsnetværk, der giver mulighed for at udveksle oplysninger og rådgivning og teknisk ekspertise vedrørende forskellige aspekter af strategier til nedbringelse af saltforbruget

13. OPFORDRER medlemsstaterne til at styrke eller udvikle — hvis dette ikke allerede er gennemført — samordnede og holdbare nationale ernæringspolitikker, herunder programmer for nedbringelse af saltforbruget, med henblik på at bringe saltforbruget ned på et passende niveau, herunder:

a) fastsætte realistiske mål og målsætninger afhængig af niveauet for befolkningens saltindtag på tidspunktet for udarbejdelsen af politikkerne og gennemførlige tidsplaner for opnåelse af disse mål

b) bevidstgøre om de sundhedsmæssige fordele ved at forbruge passende mængder salt og de foranstaltninger, der kan træffes for at nedbringe indtaget, og tilskynde sundhedspersonale til at oplyse om behovet for at nedbringe mængden af salt i maden

c) tilskynde producenter og leverandører af fødevarer til at gøre en større indsats for en ny fødevaresammensætning med henblik på at tilvejebringe den størst mulige nedbringelse af saltindholdet i fødevarer og måltider på markedet

d) indsamle relevante og sammenlignelige informationer om befolkningens saltindtag og saltmængderne i de vigtigste fødevareingredienser i den nationale ernæring med henblik på at følge og evaluere fremskridtene i de nationale politikker til nedbringelse af saltforbruget

e) give deres støtte til EU's ramme for nationale saltinitiativer med henblik på nedbringelse af saltindtaget

14. OPFORDRER Kommissionen til

a) at fortsætte sin systematiske tilgang til tackling af det høje saltforbrug på europæisk plan ved at gennemføre EU's ramme for nedbringelse af saltforbruget under hensyntagen til arbejdet i de relevante internationale organisationer, navnlig WHO

b) fortsat at yde kraftig støtte til medlemsstaternes indsats for at styrke, understøtte eller udvikle nationale initiativer, der tager sigte på at bringe saltforbruget ned på et passende niveau

c) sammen med medlemsstaterne regelmæssigt at indkredse de laveste saltmængder på EU-plan i de forskellige fødevarekategorier og underkategorier, der almindeligvis udgør de vigtigste saltkilder i normal ernæring, som et redskab til at fastslå, hvad der er teknisk gennemførligt i hver kategori

d) at støtte de foranstaltninger til nedbringelse af saltmængden i fødevarer, som medlemsstaterne og producenter og leverandører af fødevarer har truffet, og til at undersøge og fastlægge mekanismer og redskaber, der kan tilskynde fødevareindustrien til at blive ved med at gøre fremskridt med nedbringelse af saltindholdet i fødevarer

e) at styrke samarbejdet med interessenterne i EU's platform for ernæring, fysisk aktivitet og sundhed, især for at fremme foranstaltningerne til ny fødevaresammensætning med henblik på nedbringelse af saltmængden i fødevarer

f) regelmæssigt at rapportere om fremskridtene med Kommissionens aktiviteter til gennemførelse af EU's ramme for nedbringelse af saltforbruget. Fremskridtsrapporterne bør indeholde resultaterne af drøftelserne og møderne med selskaber, der handler på tværs af nationale grænser, eller europæiske handelsorganer/sektorer og en vurdering af reaktionen fra forskellige interessenter, der har været inddraget. Fremskridtsrapporterne bør også indeholde en vurdering af virkningen af EU's aktiviteter og virkningen af aktiviteter, der er indberettet af individuelle medlemsstater

g) at analysere situationen og de aktioner, der er iværksat i EU og dets medlemsstater, og aflægge rapport om resultaterne i 2012.

(1) EUT C 115 af 9.5.2008, s. 47.

(2) http://www.europarl.europa.eu/sides/getDoc.do?type=TA&reference=P6-TA-2007-0346&language=EN&ring=B6-2007-0277

(3) http://www.who.int/nmh/publications/9789241597418/en/

(4) 15612/07.

(5) http://www.who.int/dietphysicalactivity/reducingsaltintake_EN.pdf

(6) Videnskabelige udtalelser fra et panel vedrørende diætprodukter, ernæring og allergier på anmodning fra Kommissionen om

a) det højst tilladte indtag af natrium (vedtaget den 21. april 2005) http://www.efsa.europa.eu/en/scdocs/doc/nda_opinion_ej209_sodium_v2_en1,5.pdf

b) revisionen af angivelsen på etiketter af referenceindtagsværdier for udvalgte ernæringselementer (vedtaget den 13. marts 2009) http://www.efsa.europa.eu/en/scdocs/doc/nda_op_ej1008_labelling_reference_intake_values_en.pdf

(7) European Cardiovascular Disease Statistics, 2008 edition. European Heart Network.

(8) Global Health risks, Mortality and burden of disease attributable to selected major risk. WHO 2009. http://whqlibdoc.who.int/publications/2009/9789241563871_eng.pdf

(9) Kanavos P., Östergren J., Weber M.A. et al.: High blood pressure and health policy. New York: Ruder Finn, Inc., 2007.

(10) F.J. He og G.A. Mac Gregor: A comprehensive review on salt and health and current experiences of worldwide salt reduction programmes. Journal of Human Hypertension (2009) 23, 363-384.

(11) http://ec.europa.eu/health/archive/ph_determinants/life_style/nutrition/documents/salt_initiative.pdf

(12) http://ec.europa.eu/health/ph_determinants/life_style/nutrition/platform/platform_en.htm